CELEX: 32006D0403
Language: el
Date: 2006-04-25 00:00:00
Title: 2006/403/ΕΚ: Απόφαση του Συμβουλίου, της  25ης Απριλίου 2006 , για διαμόρφωση της θέσης της Κοινότητας επί της προτάσεως για τροποποίηση του προσαρτήματος A της ευρωπαϊκής σύμβασης για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς

9.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 156/12
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 25ης Απριλίου 2006
   για διαμόρφωση της θέσης της Κοινότητας επί της προτάσεως για τροποποίηση του προσαρτήματος A της ευρωπαϊκής σύμβασης για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς
   (2006/403/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως την παράγραφο 1 του άρθρου 175, σε συνδυασμό με το δεύτερο εδάφιο της παραγράφου 2 του άρθρου 300,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Η Κοινότητα είναι συμβαλλόμενο μέρος της ευρωπαϊκής σύμβασης για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς (1) (εφεξής η «σύμβαση»).
            
         
               (2)
            
            
               Το προσάρτημα A της σύμβασης περιέχει κατευθυντήριες γραμμές για την παροχή μέριμνας και φροντίδας στα ζώα.
            
         
               (3)
            
            
               Η οδηγία 86/609/ΕΟΚ του Συμβουλίου, της 24ης Νοεμβρίου 1986, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς (2), εφαρμόζει τη σύμβαση, περιλαμβανομένου και του προσαρτήματος Α, στα πλαίσια της κοινοτικής νομοθεσίας, εξαιρουμένων ορισμένων πτυχών όπως της περίπτωσης των ζώων που χρησιμοποιούνται για εκπαιδευτικούς και επιμορφωτικούς σκοπούς.
            
         
               (4)
            
            
               Η Κοινότητα είναι συμβαλλόμενο μέρος του τροποποιητικού πρωτοκόλλου της σύμβασης (3) το οποίο προβλέπει απλοποιημένη διαδικασία τροποποίησης των προσαρτημάτων της σύμβασης.
            
         
               (5)
            
            
               Σύμφωνα με το άρθρο 31 της σύμβασης —όπως τροποποιήθηκε με το τροποποιητικό πρωτόκολλο— κάθε τροπολογία του προσαρτήματος A τίθεται σε ισχύ δώδεκα μήνες μετά την έγκρισή της με πλειοψηφία δύο τρίτων των μερών σε πολυμερή διαβούλευση, εκτός εάν εγερθούν αντιρρήσεις από το ένα τρίτο των μερών.
            
         
               (6)
            
            
               Εφόσον δεν υπάρχει ειδική διάταξη ως προς την κατάσταση της Κοινότητας, εξυπακούεται ότι, σε αντίθεση προς τις άλλες περιβαλλοντικές συμφωνίες, αναμένεται ότι θα ψηφίσουν η Κοινότητα και τα κράτη μέλη της. Εφόσον το προσάρτημα Α καλύπτει και θέματα αρμοδιότητας των κρατών μελών, η Επιτροπή και τα κράτη μέλη που είναι συμβαλλόμενα μέρη της σύμβασης θα πρέπει να συνεργαστούν στενά κατά την τέταρτη πολυμερή διαβούλευση, προκειμένου να επιτευχθεί ενιαία διεθνής εκπροσώπηση της Κοινότητας.
            
         
               (7)
            
            
               Το αναθεωρημένο κείμενο του προσαρτήματος A εγκρίθηκε στα πλαίσια σειράς συναντήσεων της ομάδας εργασίας στην οποία είχαν ανατεθεί οι προπαρασκευαστικές εργασίες της τέταρτης πολυμερούς διαβούλευσης των μερών.
            
         
               (8)
            
            
               Το αναθεωρημένο προσάρτημα θα πρέπει να εγκριθεί,
            
         ΑΠΟΦΑΣΙΖΕΙ:
   Άρθρο μόνο
   Κατά την τέταρτη πολυμερή διαβούλευση των συμβαλλομένων μερών της ευρωπαϊκής σύμβασης για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς, η Επιτροπή θα υποστηρίξει εκ μέρους της Κοινότητας την έγκριση αναθεωρημένου προσαρτήματος Α της σύμβασης, το οποίο περιέχει τις κατευθυντήριες γραμμές σχετικά με την παροχή μέριμνας και φροντίδας στα ζώα.
   
      Λουξεμβούργο, 25 Απριλίου 2006.
      
         
            Για το Συμβούλιο
         
         
            Ο Πρόεδρος
         
         J. PRÖLL
         
      
   
   
      (1)  Απόφαση 1999/575/ΕΚ του Συμβουλίου, της 23ης Μαρτίου 1998, για την από πλευράς της Κοινότητας σύναψη της Ευρωπαϊκής Σύμβασης για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς (ΕΕ L 222 της 24.8.1999, σ. 29).
   
      (2)  ΕΕ L 358 της 18.12.1986, σ. 1. Οδηγία όπως τροποποιήθηκε με την οδηγία 2003/65/ΕΚ του Ευρωπαϊκού Κοινοβουλίου και του Συμβουλίου (ΕΕ L 230 της 16.9.2003, σ. 32).
   
      (3)  Απόφαση 2003/584/ΕΚ του Συμβουλίου, της 22ας Ιουλίου 2003, για τη σύναψη του πρωτοκόλλου τροποποίησης της ευρωπαϊκής σύμβασης για την προστασία των σπονδυλωτών ζώων που χρησιμοποιούνται για πειραματικούς και άλλους επιστημονικούς σκοπούς (ΕΕ L 198 της 6.8.2003, σ. 10).